CELEX: 32019D1028
Language: lt
Date: 1560470400000
Title: 2019 m. birželio 14 d. Tarybos sprendimas (ES) 2019/1028 dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių taryboje dėl alyvuogių aliejui ir alyvuogių išspaudų aliejui taikomų prekybos standartų

24.6.2019   
               
               
                  LT
               
               
                  Europos Sąjungos oficialusis leidinys
               
               
                  L 167/24
               
            
         TARYBOS SPRENDIMAS (ES) 2019/1028
         2019 m. birželio 14 d.
         dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių taryboje dėl alyvuogių aliejui ir alyvuogių išspaudų aliejui taikomų prekybos standartų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2016 m. lapkričio 18 d. Jungtinių Tautų būstinėje Niujorke Sąjungos vardu, laikantis Tarybos sprendimo (ES) 2016/1892 (1), pasirašytas 2015 m. Tarptautinis susitarimas dėl alyvuogių aliejaus ir valgomųjų alyvuogių (toliau – Susitarimas) su sąlyga, kad jis bus sudarytas vėliau. Susitarimas pagal jo 31 straipsnio 2 dalį laikinai įsigaliojo 2017 m. sausio 1 d.;
                  
               
                     (2)
                  
                  
                     2019 m. gegužės 17 d. Susitarimas buvo sudarytas Tarybos sprendimu (ES) 2019/848 (2);
                  
               
                     (3)
                  
                  
                     pagal Susitarimo 7 straipsnio 1 dalį Tarptautinės alyvuogių tarybos narių taryba (toliau – narių taryba) priima sprendimus, kuriais keičiami alyvuogių aliejui ir alyvuogių išspaudų aliejui taikomi prekybos standartai;
                  
               
                     (4)
                  
                  
                     per 2019 m. birželio 17–21 d. vyksiančią 109-ąją sesiją narių taryba ketina priimti sprendimų, kuriais keičiami alyvuogių aliejui ir alyvuogių išspaudų aliejui taikomi prekybos standartai;
                  
               
                     (5)
                  
                  
                     tikslinga nustatyti poziciją, kurios turi būti laikomasi narių taryboje Sąjungos vardu, nes sprendimai, kuriuos ketinama priimti, Sąjungai turės teisinę galią vykdant tarptautinę prekybą su kitomis Tarptautinės alyvuogių tarybos (TAT) narėmis ir galės stipriai paveikti Sąjungos teisės aktų turinį, konkrečiai – su alyvuogių aliejumi susijusius prekybos standartus, kuriuos Komisija priėmė pagal Europos Parlamento ir Tarybos reglamento (ES) Nr. 1308/2013, kuriuo nustatomas bendras žemės ūkio produktų rinkų organizavimas (3), 75 straipsnį;
                  
               
                     (6)
                  
                  
                     sprendimai, kuriuos narių taryba ketina priimti, yra susiję su pavadinimo, tikslumo ir skaičių ribų, chromatogramų, tikslumo verčių ir nuorodų į kitus dokumentus peržiūra. Juos išsamiai apsvarstė Komisijos ir valstybių narių alyvuogių aliejaus sektoriaus mokslo ir technikos ekspertai. Jie padės tarptautiniu mastu suderinti alyvuogių aliejaus standartus, ir jais bus nustatyta sistema, kurią taikant bus užtikrinta sąžininga konkurencija alyvuogių aliejaus produktų prekybos sektoriuje. Todėl tiems sprendimams turėtų būti pritarta. Dėl šių sprendimų reikės iš dalies pakeisti Komisijos reglamentą (EEB) Nr. 2568/91 (4);
                  
               
                     (7)
                  
                  
                     jeigu tų narių tarybos sprendimų priėmimas per jos 109-ąją sesiją bus atidėtas dėl to, kad kai kurios narės negalės jų patvirtinti, taikant galimą narių tarybos sprendimų priėmimo pasikeičiant korespondencija procedūrą pagal Susitarimo 10 straipsnio 6 dalį turėtų būti laikomasi šio sprendimo priede nustatyos pozicijos Sąjungos vardu. Narių tarybos sprendimų priėmimo pasikeičiant korespondencija procedūra turėtų būti pradėta prieš kitą eilinę narių tarybos sesiją, vyksiančią 2019 m. lapkričio mėn.;
                  
               
                     (8)
                  
                  
                     siekiant apsaugoti Sąjungos interesus, Sąjungos atstovams narių taryboje turėtų būti leista 109-ojoje narių tarybos sesijoje paprašyti atidėti sprendimų, kuriais keičiami alyvuogių aliejui ir alyvuogių išspaudų aliejui taikomi prekybos standartai, priėmimą, jei dėl naujos mokslinės arba techninės informacijos, pateiktos prieš arba per tą sesiją, kiltų abejonių dėl pozicijos, kurios turi būti laikomasi Sąjungos vardu,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi narių taryboje per jos 2019 m. birželio 17–21 d. vyksiančią 109-ąją sesiją arba taikant narių tarybos sprendimų priėmimo pasikeičiant korespondencija procedūrą, kuri turi būti pradėta prieš kitą eilinę jos sesiją, vyksiančią 2019 m. lapkričio mėn., dėl alyvuogių aliejui ir alyvuogių išspaudų aliejui taikomų prekybos standartų,išdėstyta priede.
         
         
            2 straipsnis
            Jei 1 straipsnyje nurodytai pozicijai gali turėti įtakos nauja mokslinė arba techninė informacija, pateikta prieš arba per 109-ąją narių tarybos sesiją, Sąjunga prašo atidėti tarybos narių sprendimų, kuriais keičiami alyvuogių aliejui ir alyvuogių išspaudų aliejui taikomi prekybos standartai, priėmimą iki tol, kol remiantis naująja informacija bus nustatyta Sąjungos pozicija.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2019 m. birželio 14 d.
            
               
                  Tarybos vardu
               
               
                  Pirmininkas
               
               E.O. TEODOROVICI
            
         
         
            (1)  2016 m. spalio 10 d. Tarybos sprendimas (ES) 2016/1892 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių pasirašymo Europos Sąjungos vardu ir jo laikino taikymo (OL L 293, 2016 10 28, p. 2).
         
            (2)  2019 m. gegužės 17 d. Tarybos sprendimas (ES) 2019/848 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių sudarymo Europos Sąjungos vardu (OL L 139, 2019 5 27, p. 1).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
         
            (4)  1991 m. liepos 11 d. Komisijos reglamentas (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų (OL L 248, 1991 9 5, p. 1).
      
      
         
            PRIEDAS
            Per 2019 m. birželio 17–21 d. vyksiančią 109-ąją narių tarybos sesiją arba taikant narių tarybos sprendimų priėmimo pasikeičiant korespondencija procedūrą, kuri turi būti pradėta prieš kitą eilinę jos sesiją, vyksiančią 2019 m. lapkričio mėn., Sąjunga pritaria šiems TAT metodų pakeitimams:
            
                        —
                     
                     
                        metodo COI/T.20/Doc. Nr. 19/Rev. 5 („Spektrofotometrinis tyrimas ultravioletinėje srityje“) peržiūrai – absoliučiosios vertės išbraukimui ir tikslumo verčių peržiūrėjimui,
                     
                  
                        —
                     
                     
                        metodo COI/T.20/Doc. Nr. 42–2/Rev. 3 („Tarptautinės alyvuogių tarybos priimtų analizės metodų tikslumo vertės“) peržiūrai – tikslumo verčių, susijusių su metodais COI/T.20/Doc. Nr. 19 ir COI/T.20/Doc. Nr. 26, peržiūrėjimui,
                     
                  
                        —
                     
                     
                        metodo COI/T.20/Doc. Nr. 26/Rev.4 („Sterolių sudėties bei kiekio ir alkoholio junginių nustatymas kapiliarinės dujų chromatografijos metodu“) peržiūrai – pavadinimo, tikslumo ir skaičių ribų ir chromatogramų peržiūrėjimui.
                     
                  Sąjungos atstovai narių taryboje gali be papildomo Tarybos sprendimo pritarti kitų TAT metodų arba dokumentų techniniams pakeitimams, jei tie techniniai pakeitimai yra pirmoje pastraipoje nurodytų pakeitimų pasekmė.